“Jonna!” Ho thata ho koropa foluru ya mapolanka. Le phatjhisi ena e telele. Lydia Mogoera o a hohlola. Moya ke o batang, empa o tlameha ho bula lemati hore foluru e ome. O sheba fatshe. O sheba sesepa se setala, borashe bo kahara letsoho la hae le lesesane, emere e nang le metsi a futhumetseng le lesela.
Lesela leo e ne e le sekipa sa kgale sa Kleinbaas. Ke sekipa se tabohileng ha a tsamaya morung, methipoloheng ya Naval Hill ka bosiu bo bong. Ha a tshwane le bashanyana ba bang ba makgowa bao a kileng a ba bona. O dula a etsa dintho tse sa tlwaelehang.
Lydia o a inamoloha. Ha ele phatjhisi ena ha e fele. O ikutlwa a fokola kajeno. O bile o hloname. Mmae o ne a mo rehe Botlhoko. Empa o tlameha ho sebetsa hobane o hloka tjhelete. O lokela ho hodisa Mpho le Boitumelo. Bana bana ke mpho le thabo tsa hae. O hloka le dijo tseo a di jang ha Ounooi.
Ounooi le yena o a sebetsa. O sebetsa OK Bazaars. Ounooi o hodisa Kleinbaas le Kleinnooi. Yena le Ounooi e ka nna ya eba dithaka, hobane bashanyana ba bona, Mpho le Kleinbaas, ba dilemo di leshome le metso e tsheletseng. Ba ntse ba kena sekolo. Baradi ba bona le bona ba sa le sekolong. Bana ba Ounooi ke baithuti ba Sentraal e mosikong wa Naval Hill; ba hae ba sekolong se phahameng sa Bochabelo, moo ho se nang maralla.
O kenya borashe ka metsing, o bo tlotsa ka sesepa. Ha a koropa, metsi, sesepa, le pholeshe ya kgale di etsa motswako o ditshila mapolankeng. O beha borashe fatshe, o kenya lesela metsing a le tlhotle, a hlakole motswako o sesepa hodima mapolanka. O dula a hlokomela hore a se hlajwe ke dikotwana tsa mapolanka matsohong le mangoleng. Foluru ena ya mapolanka e tsofetse.
O koropa a shebile ka monyako mme o bona le sefate se kantle. Kganya ya letsatsi ha e a hlaka! Dithaha ke tseo! Ha di phomole!
Monyako wa phaposi ya ho robala ya Kleinbaas o ntse o kwetswe. Ke nako ya matsatsi a phomolo a dikolo.
O fihlelwa ke pina, eo leha e le bohloko jwaloka lebitso la hae, e emetseng tsohle tseo a sa di utlwisiseng.
Janneman o ne a tatetse hore filimi e qale ho bapala kamora hore a bone phoustara ya yona. Ho ne ho le boima ho utlwisisa tse phoustareng eo. E ne e na le monna ya nkilweng setshwantsho a furalletse, a le feela, a tsamaya a ilo tswa hekeng ya motse wa kgale. Francis wa Assisi. Janneman o ne a badile ka sena koranteng ya Volksblad. Pele ho moo,o ne a sa tsebe ka Francis.
Janneman o ikutlwile a le ka mokgwa o sa tlwaelehang Sontaheng seo. Ditshebeletso tsa kereke tsa hoseng le mantsiboya di ile tsa tebisa tlholohelo eo a nang le yona, le eo a neng a sa kgone ho e hlalosa.
Mantaha kamora sekolo o potlaketse toropong ho ya boha filimi ya motsheare. O ne a sa kgathalle ho fetwa ke diseneke. Kamora dipapatso, ditaba, ditekolo, ya ba kgefutso. Kgefutso ena e ne e bonahala e le telele ho feta dinako tse ding. O ile a itulela. Qetellong mabone a tima, mme filimi ya qala.
Lesela le letle le leketla ho tloha marulelong, le sisinngwa butle ke moya, khamera e nka sebaka se seng le se seng, e theoha butle, e fihla e dula sefahlehong sa moshemane e mong. Ha bonahala mofufutso o kang wa feberu phatleng ya hae. Foreimi e nngwe le e nngwe e le ntle jwaloka ditshwantsho tse takilweng tseo a di boneng dibukeng tsa botaki tse laeboraring ya sekolo.
Foreiming e nngwe le e nngwe, Francis a tshwarelletse marulelong ho ella nonyaneng. A boele a tsamaelle sebakeng se fetolang mmala wa lesela, ho tswe mosi mokotjaneng o mokgobedu, o bolou, o motala le ho o mosehla. Motsamao wa batho o fetola mmala wa lesela, ho fetohe lerotho la mmala, o hlake.
Qetellong pono eo Janneman a neng a e emetse ya hlaha sekirining.
Francis ya fokolang le ya retetseng, ya ntseng a ferekane o qetelletse a eme setsing sa toropo ya Assisi. Nakong eo letshwele le mo bohileng, a qala ho hlobola letsatsing, a shebile ka hekeng e butsweng. E ne e ka ha a hlobola a sala a le feela, o tlosa tse ding, ntle le lesela la theko e hodimo. Ho ne ho bonahala ho mo nka nako ho tlosa tsa kgale tse neng di sa bakwa ke yena.
Francis o tlohile qubung ya diaparo, batho ba mo shebile – a sa tshoha kapa hona ho thaba. E ka nna ya ba ba utlwile botebo le matla a ketso ena ya mora wa mohwebi ya ruileng.
Tse ding di ile tsa ba lerotho ho Janneman. Francis a fumana batshehetsi. Ho na le ngwanana e motle. Mopapa a na le mathata, empa qetellong a mo amohela.
O bohile filimi thapama e nngwe le e nngwe, ntle le Labone, ha ho se motho ya ikemiseditseng ho mo neha kapa ho mo kadima tjhelete ya tekete ya filimi. Le mmae, le Tannie Pieta, le Auntie Anne. Tannie Roestof o ile a mo hauhela letsatsing le latelang, a bona kamoo Francis a hlorileng kateng. Mmae a mo neha tjhelete le yena ka Moqebelo ha a kgutla mosebetsing.
Re bana ba Modimo
Re karolo ya hae
O o bone moaho ona o phahametseng sebaka. O kile a sheba kgwedi ka sebonelahole a le moo. Ha a bona monna ya ipatileng kgweding. O bone dikarolo tse bolou bo sa tebang, tse bitswang mawatle. O ne a kgona ho bona Southern Cross a eme kantle habo.
O bone le dibuelahole tse kgolo tse kentsweng ditoreng ka nqa e nngwe ya leralla. Ho ne ho makatsa kamoo modumo wa saerini o leng hole kateng le ho kenella bosiu bo bong le bo bong ka hora ya borobong; ka nako e nngwe ba o utlwa ba bohile filimi ba le kantle. Bosiu bo bong le bo bong ha e lla, batho ba batsho ba Bloemfontein ba se nang dipasa ba ne ba lokela ho tswa diterateng.
Janneman o ile a eketsa lebelo ha a leba ka nqa bophirima. Sepakapaka sa fetoha sa ba bosehla bo lerotho, sa ba mmala wa lamunu, sa ba pinki mme sa qetella se le perese. Janneman o ne a tseba hore o lokela ho theosa pele meru e sa bonahale hantle, tlase ho mothipoloho, pele hempe e nngwe e taboha hobane a sa kgone ho bona makala lefifing.
Dikgaretene ha di sisinyehe leha makala a entse modumonyana ka lebaka la moya wa hoseng. Kganya ya letsatsi e leka ho kenella leseleng le hodimo dikgareteng, e theohele tlase, e leka ho kena phaposing ya ho robala.
Diphateng mane dikobo tse ngata di thusa ho futhumetsa moshanyana ya mosesane serameng sa mariha. O fufuletswe dintshi. O bonahala e ka o na le feberu ka lebaka la ho sitwa ke dikobo tse ngata. Mofufutso o kgantshwa ke letsatsi le kenang dikgareteneng.
O fihlelwa ke pina e tswang botebong ba pelo ya hae, mme e kene kelellong ya hae:
Pina e binwang e kopana le e so binwe, dibini tsa tsona di sa elellwe seo.
“Dumela Kleinbaas,” o dumedisa moshanyana enwa ya emeng monyako ka tsela e sa tlwaelehang. Ha a rwala dieta. O apere dipijama tsa folene. Lydia o tshoswa ke mahlo a Janneman a bontshang hore o utlwile bohloko. Mahlo a kenellang. Ho na le ho sa tlwaelehang ka Janneman, mme sena se totile kamora hore ho behwe setshwantsho leboteng la hae, le kerese tafoleng e tlasa sona. Hobaneng a sa dumele ha ke mo dumedisa, hobaneng a sa kope kofi, kape ho hong?
O phetapheta mantswe ana: “O ntshwarele, Lydia. Oho, ntshwarele hle.” Ha a tsebe hore o kop a hobaneng a kopa tshwarelo.
Lydia o tshwarela moshemane. Ha a tsebe hore o mo tshwarela ha a entseng eng.
O siya tsa kgale di entse qubu ya diaparo tse se nang mosebetsi moo.